Busse kan nie ry weens vullis in strate ná protesoptrede | Netwerk24
Deur Jackie Kruger 15 Maart 2019 17:31
Die Go George- openbare busdiens in George in die Suid-Kaap is Vrydagoggend ’n ruk lank vertraag toe busse in die Pacaltsdorpse woonbuurt New Dawn Park nie kon ry nie weens sakke vullis en rommel wat deur protesgangers in strate gegooi is.
Go George het onder meer op sy Facebook-blad gesê die strate is vol gemors en vullissakke en dit is onmoontlik vir die busse om oor of om dit te ry.
Die roete is later weer oopgestel nadat die vullis verwyder is.
Donderdag is ’n grootskaalse protesoptog vanaf Pacaltsdorp en Thembalethu gehou, onder meer oor munisipale dienslewering, Dit is Woensdag voorafgegaan deur protesoptrede deur onwettige besetters van grond in New Dawn Park en Seaview, ook in Pacaltsdorp. Vier mense is toe in hegtenis geneem.
Meer oor: Go George | Busdiens | Busse | Protesoptrede | Vullis